Ο Γιώργος Ηλιού μαγειρεύει ρεβύθια με καραμελωμένα ντοματίνια και σύγλινο
Γνωστοί σεφ μαγειρεύουν από το σπίτι τους για τον Γαστρονόμο και μας στέλνουν comfort συνταγές. Σήμερα ο σεφ Γιώργος Ηλιού μαγειρεύει ρεβύθια με σύγλινο.
300 γρ. ρεβύθια, μουλιασμένα αποβραδίς, 2 φύλλα δάφνης, 250 γρ. σύγλινο (ή απάκι), κομμένο σε λωρίδες, 4 πιπεριές Φλωρίνης, κομμένες σε μέτρια κομμάτια, 1/2 μάτσο μαϊντανός, ψιλοκομμένος, 4 σκελίδες σκόρδο, ψιλοκομμένες, 1 κρεμμύδι, κομμένο στα 4, 1/2 φλιτζ. ελαιόλαδο, αλάτι, πιπέρι φρεσκοτριμμένο, 1/2 κιλό ντοματίνια, 5 κουτ. σούπας ελαιόλαδο, 3 κουτ. σούπας ξίδι βαλσάμικο, ½ κουτ. γλυκού ρίγανη, ξερή, τριμμένη, ½ κουτ. γλυκού θυμάρι, ξερό, τριμμένο, αλάτι, πιπέρι φρεσκοτριμμένο
Για να φτιάξουμε τα ρεβύθια με καραμελωμένα ντοματίνια και σύγλινο, ξεκινάμε βάζοντας τα ρεβύθια να σιγοβράσουν με τα φύλλα της δάφνης για 1-1 ½ ώρα, έως ότου μαλακώσουν καλά δίχως όμως να λιώσουν. Προθερμαίνουμε τον φούρνο στους 150ᵒC στις αντιστάσεις. Πλένουμε τα ντοματίνια και τα κόβουμε κατά μήκος. Τα στρώνουμε σε ένα ταψάκι ή πυρέξ με το κομμένο μέρος να κοιτάει προς τον πάτο του ταψιού. Τα ραντίζουμε με το ελαιόλαδο, το ξίδι και προσθέτουμε τα αρωματικά, το αλάτι και το πιπέρι. Ψήνουμε για περίπου 45 λεπτά.Σε μία γάστρα αδειάζουμε τα ρεβύθια με λίγο από το νερό που τα έχουμε βράσει, προσθέτουμε το σύγλινο, το σκόρδο, το κρεμμύδι και τις πιπεριές. Τέλος, προσθέτουμε το ελαιόλαδο, αλατοπιπερώνουμε και ψήνουμε σε προθερμασμένο φούρνο στους 180ᵒC για περίπου 1 ώρα. Ανοίγουμε τη γάστρα, αδειάζουμε τα καραμελωμένα ντοματίνια και τον μαϊντανό και σερβίρουμε.
Αλλαντικά,Ντομάτα